انا براء علاء شعث عمري 3 سنين كان لما طلعت من غزة، طلعنا انا وبابا وماما وأختي سوسو "إسراء"، بابا طلع فينا من ديق الحال يسعى لرزقوا ورزقنا، وما خرجنا من غزة إلا ونحنا مكرهين، ما تفكروا طلعنا من وسع، المهم بس سافرنا على مصر، طلعنا بسفينة 6 سبتمبر بعد العدوان الإسرائيلي الأخير 2014م، ورغم ضيق السفر والطريق طلعنا، ونحنا بالبحر ما كان قاسي علينا البحر بالعكس احتوانا جوا قلبوا الكبير، ونحنا بنص الطريق اجو جماعة وحوش بشرية وقلبوا السفينة فينا، وبردوا البحر بقي حنون وخبانا جوا قلبوا، ورفض يطلعنا، وبالاخير انا رحلت وتركت ورايا ناس كنت حبهن كتيررر، وأنا كنت لساتي صغير، بس ما لقيت حدا يرحم طفولتي وامومة ماما صفاء، وهاي قصتي يا عالمنا الظالم، وأنا لو كنت عايش كان عمري هسا عمري 6 سنين بس انتو قتلتو طفولتي وبابا وماما وأختي، بس بحب قلكن يوم القيامة راح نلتقي ونتحاسب.